कोंकणी कार्यकर्ते नित्यानंद नायक अंतरले - Goenkaar\nHome गोंय कोंकणी कार्यकर्ते नित्यानंद नायक अंतरले\nकोंकणी कार्यकर्ते, शिक्षक आनी कोंकणी भाशा मंडळाचे सचीव नित्यानंद नायक हांकां 1 मे 2020 दिसा, शुक्रारा रातीं 11.35 वरांचेर काळजाच्या आताकान मरण आयलें. गोंय आनी कोंकणी भाशेखातीर वावर करपी ते एक खडेगांठ कार्यकर्ते आशिल्ले.\n14 जून 1972 वर्सां तांचो जल्म जाल्लो. सध्या ते मडगांवां रावताले. कुंकळ्ळेच्या सी.ई.एस महाविद्यालयांत ते सहयोगी प्राध्यापक आनी कोंकणी विभागाचे मुखेली आशिल्ले. कोंकणी भाशे संबंदान तांणी जायते संशोधनात्मक प्रपत्र सादर केल्ले. एक बरें कवी. अंत्रूज घुडयो हे संस्थेचे ते संस्थापक वांगडी आशिल्ले.\nकोंकणी भाशा मंडळाचे फाटल्या कितल्याशाच वर्सां सावन वांगडी आसात. मंडळाचे सचीव म्हूण तांणी दोन कार्यकाळ कोंकणीची सेवा केल्या. 2001 वर्सा जाल्ल्या गोवा युवा महोत्सवाचे ते कार्याध्यक्ष आशिल्ले. गोंय आनी कोंकणी भाशे खातीर वावर करपी हितराखण मंचाचे ते वांगडी आशिल्ले. गोंयांत जाल्ल्या माध्यम भास आंदोलनांत ते सक्रीयपणान वांटेकार जाल्ले. कोंकणी भाशेच्या हिताखातीर आनी उदरगती खातीर ते सदांच वावुरलें. गोंयूच न्हय तर गोंया भायर आशिल्ल्या सगळ्या कोंकणी संस्थां कडेन आनी कोंकणी मनशां कडेन तांचे बरें संबंद आशिल्ले.\nल्हान भुरगीं ते व्हडल्यांचे ते मोगाचे आशिल्ले. ते एक बर्या पैकी फोटोग्राफरूय आशिल्ले. पिसोळी आनी सैमाच्या विविध रुपांचे ते फोटो काडटाले. तांचें अशे अकस्मात संवसार सोडून वचप म्हणल्यार कोंकणी मळावेलो एक मार्गदर्शक पयस वचप. एक बरो इश्ट आनी कोंकणी मोगी आयज ना जाला. तांचो प्रवास इतले बेगीन सोंपूंक नजो आशिल्लो अशें कोंकणी भाशा मंडळाचे अध्यक्ष चेतन आचार्य हांणी म्हणलें.
